Diari Oficial de la Generalitat Valenciana


Sumari del DOGV 7284, del 29-05-2014 (2014/4767)

ORDE 10/2014, de 23 de maig, de la Conselleria d'Economia, Indústria, Turisme i Ocupació, per la qual es modifica l'Orde 5/2013, de 2 d'abril, per la qual s'establixen les bases reguladores per a la concessió d'ajudes en matèria d'internacionalització i es convoquen les ajudes en matèria de promoció: suport internacional dels productes i marques de la Comunitat Valenciana per a l'exercici 2014.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7284

Data del DOGV
:   29-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4767


Data del document
:   23-05-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 10/2014, de 23 de maig, de la Conselleria d'Economia, Indústria, Turisme i Ocupació, per la qual es modifica l'Orde 5/2013, de 2 d'abril, per la qual s'establixen les bases reguladores per a la concessió d'ajudes en matèria d'internacionalització i es convoquen les ajudes en matèria de promoció: suport internacional dels productes i marques de la Comunitat Valenciana per a l'exercici 2014. [2014/4767]  
La Llei 38/2003, de 17 de novembre, General de Subvencions, establix, en l'article 23, que el procediment per a la concessió de subvencions s'iniciarà sempre d'ofici, per mitjà de convocatòria aprovada per l'òrgan competent.  
L'Orde 5/2013, de 2 d'abril, de la Conselleria d'Economia, Indústria, Turisme i Ocupació, publicada en el Diari Oficial de la Comunitat Valenciana número 6999, de 9 d'abril de 2013, establix les bases reguladores per a la concessió d'ajudes en matèria d'internacionalització.  
La Conselleria d'Economia, Indústria, Turisme i Ocupació establix una línia específica d'ajudes per a reforçar la promoció de les empreses de la Comunitat Valenciana, així com dels seus productes i servicis en els mercats internacionals.  
La Direcció General d'Internacionalització, a través d'esta orde d'ajudes, pretén ajudar les empreses de la Comunitat Valenciana a incrementar la seua competitivitat com a empreses internacionalitzades i recolzar-les perquè realitzen amb èxit el seu procés d'internacionalització.  
Els objectius específics d'esta orde d'ajudes és fomentar les accions de promoció en els mercats internacionals a través de la presència en les principals fires internacionals dels distints sectors acompanyant-les d'accions de màrqueting específiques, recolzar la presència permanent en l'exterior, impulsar la cooperació entre empreses per a aconseguir sinergies en les seues actuacions en els mercats internacionals, impulsar el procés de participació en licitacions internacionals i recolzar de forma especial aquelles empreses que s'inicien a la internacionalització.  
  
Amb esta finalitat i per mitjà d'esta orde es convoquen, per a l'exercici 2014, les ajudes en matèria d'internacionalització d'acord amb l'article 4 de la indicada Orde 5/2013, de 2 d'abril, de la Conselleria d'Economia, Indústria, Turisme i Ocupació.  
Esta convocatòria queda sotmesa, en allò que corresponga a la Llei 38/2003, de 17 de novembre, General de Subvencions; al Reial Decret 887/2006, de 21 de juliol, pel qual s'aprova el seu reglament, i a la normativa autonòmica establida en els articles 45 i següents del text refós de la Llei d'Hisenda Pública de la Generalitat Valenciana.  
  
Per això, i en virtut de les facultats que em conferixen l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública de la Generalitat  
  
  
ORDENE  
  
Article 1. Objecte  
L'objecte d'esta orde és modificar l'Orde 5/2013, de 2 d'abril, per la qual s'establixen les bases reguladores per a la concessió d'ajudes en matèria d'internacionalització i es convoca el règim d'ajudes a fi d'afavorir la internacionalització de les empreses i la promoció dels productes de la Comunitat Valenciana, durant l'exercici 2014, així com contribuir a la realització d'accions promocionals que permeten incrementar i consolidar la seua presència en els principals mercats internacionals d'acord amb les consignacions pressupostàries que per a l'exercici 2014 establix la Llei 6/2013, de 26 de desembre, de Pressupostos de la Generalitat per a l'exercici 2014.  
  
  
Article 2  
Modificació de l'article 1, primer i últim paràgraf, de l'article 5.6.a i de l'article 11, apartat i, i incorporació a l'article 7 de l'apartat 6, de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, que passaran a tindre la redacció següent:  
  
Article 1, primer paràgraf:  
«L'objecte d'esta orde és establir les bases per les quals han de regir-se les convocatòries d'ajudes a fi d'afavorir la internacionalització de les empreses i la promoció dels productes de la Comunitat Valenciana, així com contribuir a la realització d'accions promocionals que permeten incrementar i consolidar la seua presència en els principals mercats internacionals».  
  
Article 1, paràgraf final:  
«Les ajudes que es puguen concedir no cal que siguen notificades a la Comissió Europea, per no reunir tots els requisits de l'apartat 1 de l'article 107 de TFUE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament (UE) número 1407/2013, de la Comissió, de 18 de desembre de 2013 (DOCE L352/1, de 24 de desembre). En conseqüència, l'import de les ajudes de minimis que reba el sol·licitant no podrà superar la quantia de 200.000,00 euros durant el període de tres exercicis fiscals.»  
  
Article 5.6. a:  
«Autorització expressa a la Conselleria d'Economia, Indústria, Turisme i Ocupació perquè comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica s'haurà d'aportar, a més, documentació acreditativa i identificativa d'esta, consistent en fotocòpia de l'escriptura de constitució/estatuts actualitzada, poders de representació, si és el cas, i acreditació de la inscripció en el Registre Mercantil o registre corresponent, així com fotocòpia compulsada de la targeta d'identificació fiscal.  
En el cas que la documentació ja estiguera en poder de la Direcció General d'Internacionalització, podrà aportar-se declaració de vigència, segons model que es podrà descarregar de la pàgina web corresponent, sempre que no hagen transcorregut més de cinc anys des de la finalització del procediment a què corresponguen i no hagen experimentat cap variació.»  
  
Article 11, apartat i:  
«De conformitat amb el que establix l'article 31.3 de la Llei 38/2003, de 17 de novembre, General de Subvencions, quan l'import del gasto subvencionable supere les quanties establides en la Llei 30/2007, de 30 d'octubre, de Contractes del Sector Públic, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, prestació del servici o entrega del bé, llevat que per les seues especials característiques no hi haja al mercat suficient nombre d'entitats que els realitzen, presten o subministren, o llevat que el gasto s'haguera realitzat amb anterioritat a la subvenció. L'elecció entre les ofertes presentades, que hauran d'aportar-se en la justificació o, si és el cas, en la sol·licitud de subvenció, es farà d'acord amb criteris d'eficiència i economia, i s'haurà de justificar expressament en una memòria l'elecció, quan no recaiga en la proposta econòmica més avantatjosa.»  
  
  
Article7.6:  
«Es podran subscriure convenis de col·laboració amb entitats col·laboradores en els termes establits en els articles 12 i següents de la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, per a la gestió de les ajudes en matèria d'internacionalització i promoció comercial.»  
  
  
TÍTOL I  
Disposicions generals  
  
Article 3. Finançament de les ajudes  
1. Les ajudes establides en esta orde es financen a càrrec de la secció 11, programa pressupostari 762.10, Comerç Exterior, capítol IV, línia T8013, per un import global màxim de 6.438.447 ?.  
  
2. Les minoracions sobre les subvencions concedides inicialment podran destinar-se a pagament de recursos.  
3. El règim d'ajudes serà aplicable tal com es determina en els articles següents.  
  
Article 4. Entitat col·laboradora  
Es podran subscriure convenis de col·laboració amb entitats col·laboradores en els termes establits en els articles 12 i següents de la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, per a la gestió de les ajudes en matèria d'internacionalització i promoció comercial.»  
L'IVACE, com a entitat col·laborada, en virtut del conveni de col·laboració subscrit l'1 d'abril de 2014 entre la Generalitat, a través de la Conselleria d'Economia, Indústria, Turisme i Ocupació i l'Institut Valencià de Competitivitat Empresarial (IVACE), per a la gestió d'ajudes de la Direcció General d'Internacionalització, haurà de complir les obligacions que s'establixen en els articles 12 i següents de la Llei 38/2003, de 17 de novembre, General de Subvencions.  
  
Article 5. Beneficiaris de les ajudes  
1. De conformitat amb el que establix l'article 2 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, podran ser beneficiaris de les ajudes els consorcis, els grups de promoció i les xicotetes i mitjanes empreses, pimes, amb personalitat jurídica pròpia i domicili social a la Comunitat Valenciana que s'especifiquen en cada apartat d'esta orde.  
  
2. Als efectes de les ajudes regulades en esta orde s'entendrà per pimes aquelles empreses que reunisquen els requisits següents:  
a) Que donen faena a menys de 250 persones.  
b) Que tinguen un volum de negocis anual que no excedisca de 50 milions d'euros o un balanç general anual que no excedisca de 43 milions d'euros.  
En la categoria de les pimes, es definix una xicoteta empresa com una empresa:  
a) Que done faena a menys de 50 persones.  
b) Que tinga un volum de negocis anual que no excedisca de 10 milions d'euros o un balanç general anual que no excedisca de 10 milions d'euros.  
3. El còmput dels efectius i límits assenyalats s'efectuarà tal com disposa l'annex I del Reglament (CE) número 800/2008, de la Comissió, de 6 d'agost de 2008, Reglament general d'exempció per categories (DOUE L 214/3, 09.08.2008), sobre «Definició de PIME».  
4. Queden excloses les comunitats de béns i les societats civils sense personalitat jurídica, així com les associacions, fundacions, administracions públiques i, en general, les entitats sense ànim de lucre.  
  
Article 6. Accions susceptibles de suport i gastos subvencionables  
1. Les ajudes establides podran anar destinades a les actuacions que tinguen per objecte la internacionalització de les empreses o la promoció i comercialització dels productes de la Comunitat Valenciana, afavorint la realització d'accions promocionals que permeten incrementar i consolidar la presència dels productes de la Comunitat Valenciana en els principals mercats internacionals.  
2. Només serà subvencionable l'IVA satisfet per l'adquisició de béns i servicis quan la beneficiària presente un certificat actualitzat, expedit per l'Agència Estatal d'Administració Tributària, d'exempció o no-subjecció a l'IVA, o acredite documentalment que l'import de l'impost forma part del cost de l'actuació subvencionable, i no és susceptible de recuperació o compensació.  
3. No s'admetrà la subcontractació, el subarrendament, ni qualsevol negoci jurídic que supose la gestió o execució de tot o part de l'activitat objecte de la subvenció o concepte subvencionable per l'orde, per un proveïdor extern de servicis, siga quina siga la seua forma jurídica.  
  
Queden excloses del que establix l'apartat anterior, els negocis jurídics que es duguen a terme entre les entitats agrupadores a què es referix el capítol II, en les seccions primera, segona, octava i novena d'esta orde, amb independència de la forma jurídica que adopten i els membres.  
Queda exclosa de la dita prohibició la gestió o l'execució de tot o part de l'activitat objecte de la subvenció a la qual es referix esta orde en el capítol II, secció sèptima, per empreses que tinguen la condició de filials de l'empresa beneficiària, sempre que la seua participació en esta siga com a mínim d'un 50 % i que s'obtinga prèviament l'autorització de la Direcció General d'Internacionalització, a sol·licitud de l'empresa beneficiària, que haurà d'acreditar a través de declaració responsable que la contractació es fa d'acord amb les condicions normals de mercat, d'acord amb el que disposa l'article 29, 7, d, de la Llei 38/2003, de 17 de novembre, General de Subvencions.  
  
4. Podran concedir-se subvencions per a finançar els gastos relatius a un nombre màxim d'una sol·licitud.  
5. Les ajudes previstes en esta orde podran arribar fins al 50 % del cost (IVA exclòs) de les accions previstes per a l'any 2014, corresponent als gastos que s'especifiquen com a subvencionables en esta orde, sempre que el pressupost mínim i màxim elegible de la sol·licitud de cada empresa siga de 2.000,00 - i 150.000,00 - respectivament i la seua deguda justificació siga de 2.000,00.  
6. Únicament es podrà sol·licitar ajuda per a aquells gastos elegibles susceptibles de suport especificats en els títols II i III d'esta orde i per als quals no se sol·licite cap ajuda a través de la línia d'instruments financers que convoca l'Institut Valencià de Competitivitat Empresarial (IVACE) per a la concessió de préstecs bonificats vinculats a la posada en marxa del Pla de Promoció Internacional de l'Empresa per a l'exercici 2014.  
  
Article 7. Presentació de sol·licituds i termini. Documentació  
1. La sol·licitud de subvenció i la documentació annexa corresponent, segons l'ajuda sol·licitada, es presentarà en la forma descrita en l'article 5 de les bases reguladores.  
Els impresos normalitzats de sol·licitud i els models de declaració responsable estaran disponibles i s'hauran d'omplir utilitzant l'aplicació dissenyada per a estes ajudes en la pàgina web de la Conselleria d'Economia, Indústria, Turisme i Ocupació, directori d'internacionalització, pàgina web IVACE.  
2. A més de la documentació especificada en les bases reguladores, article 5.6, apartats a, b, c, d, e, f, g, el sol·licitant haurà d'aportar:  
- Declaració responsable sobre el compliment dels requisits relatius a la condició de pime.  
- Declaració responsable de l'empresa que acredite que el sol·licitant complix els requisits de l'article 27 de la present orde en el cas d'empreses que s'inicien en la internacionalització.  
- Declaració responsable de l'empresa de no haver sol·licitat cap ajuda a través de la línia d'instruments financers que convoca l'Institut Valencià de Competitivitat Empresarial (IVACE) per a la concessió de préstecs bonificats vinculats a la posada en marxa del Pla de Promoció Internacional de l'Empresa per a l'exercici 2014.  
  
3. S'exonerarà de l'obligació a què es referix article 5.6. apartat d, de les bases reguladores aquells beneficiaris d'ajudes la sol·licitud dels quals en conjunt no supere la quantia de 1.803,04 euros per concepte i any, d'acord amb el que establix l'apartat 5 de l'article 3 de l'Orde de 30 de maig de 1996, de la Conselleria d'Economia i Hisenda, sobre la forma que acreditaran els beneficiaris l'exigència prevista en l'article 47 bis del text refós de la Llei d'Hisenda Pública de la Generalitat Valenciana.  
4. Els requeriments s'efectuaran segons el que establix l'article 5.8 de les bases reguladores.  
5. El termini de presentació de sol·licituds comprendrà des de l'endemà de la publicació d'esta orde en el Diari Oficial de la Comunitat Valenciana fins al 20 de juny de 2014.  
  
Article 8. Criteris d'avaluació de les sol·licituds  
1. Per a la concessió de les ajudes, es valoraran aquells criteris d'avaluació especificats per a cada tipus d'ajuda regulada en els diferents capítols i seccions de la present orde.  
  
Article 9. Resolució de la concessió d'ajudes  
1. La Direcció General d'Internacionalització podrà demanar al sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.  
2. De conformitat amb el que establix l'article 7.4 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització, examinades les sol·licituds, aquelles que complisquen i acrediten els requisits d'esta orde seran avaluades per una comissió qualificadora, integrada per personal tècnic especialitzat en internacionalització de l'IVACE, personal tècnic de la Direcció General d'Internacionalització de la Conselleria d'Economia, Indústria, Turisme i Ocupació, que elaborarà les corresponents propostes de concessió d'ajudes i la determinació de les seues quanties.  
  
Correspon al conseller d'Economia, Indústria, Turisme i Ocupació dictar la resolució de concessió de l'ajuda on es fixarà expressament la quantia i s'incorporaran, si és el cas, les condicions, obligacions i determinacions accessòries a què haja d'ajustar-se el beneficiari.  
3. El procediment de concessió de les subvencions es tramitarà en règim de concurrència competitiva, en la forma descrita en l'article 8 de les bases reguladores.  
En cas d'empat, tindran preferència en l'adjudicació aquelles entitats que, si és el cas, acrediten comptar, amb anterioritat a la publicació de cada convocatòria, amb un major percentatge de treballadors amb discapacitat en relació amb la seua plantilla, o bé que es comprometen a contractar un percentatge major de treballadors amb discapacitat durant l'àmbit temporal de l'ajuda o subvenció. Si persistix l'empat, es decidirà a favor de l'entitat que haja obtingut major puntuació en el primer dels criteris de valoració previstos; si continua l'empat, es resoldrà per la major puntuació obtinguda en els criteris successius, i cas de persistir l'empat, es procedirà a prorratejar el saldo disponible entre els sol·licitants empatats, segons l'article 6 del Decret 279/2004, de 17 de desembre, del Consell.  
4. La notificació de la resolució, que posa fi a la via administrativa, s'efectuarà en la forma i els terminis fixats en l'indicat article 8 de les esmentades bases en què també s'expressa el règim de recursos aplicable. El termini màxim per a resoldre i notificar la resolució procedent serà de sis mesos, comptadors des de l'endemà de l'acabament del termini de presentació de sol·licituds.  
5. La resolució es notificarà als interessats en els termes que preveu l'article 8 de les bases reguladores.  
  
Article 10. Resolució d'incidències  
1. La Direcció General d'Internacionalització, per delegació del conseller d'Economia, Indústria, Turisme i Ocupació, resoldrà les incidències que es produïsquen després de la dita concessió. Les modificacions que tinguen lloc com a conseqüència de la resolució d'incidències no podran suposar un canvi en la baremació efectuada per a l'adjudicació.  
2. Es delega també expressament en el titular del dit òrgan la correcció, si és el cas, dels errors que puguen produir-se en la concessió de les ajudes.  
  
Article 11. Control de les accions  
La Direcció General d'Internacionalització realitzarà el control i seguiment de les accions a través de les comprovacions que considere necessàries.  
Article 12. Liquidació de les ajudes  
1. La liquidació de les ajudes s'efectuarà d'acord amb la sol·licitud presentada i en els termes fixats per a la concessió de l'ajuda.  
Serà necessari, en tots els casos, presentar la documentació que s'indica en este article en la fase de justificació de les ajudes concedides i no es tindrà en compte qualsevol documentació justificativa que es presente en la fase inicial de presentació de sol·licituds.  
2. Als efectes del que establix el punt anterior, els beneficiaris, en el termini establit per a cada tipus d'ajuda en els articles corresponents d'esta orde, llevat que per circumstàncies concurrents es determine un termini distint en la resolució de concessió de l'ajuda, hauran de presentar la documentació establida en l'article 11 de les bases reguladores.  
  
Les dates de validesa dels justificants dels gastos realitzats a què es referix l'article 11.3, apartat d, de les bases reguladores, seran des de l'1 de gener 2014 fins a la data límit de presentació de la justificació, excepte els que es referisquen a accions susceptibles de suport en els articles 18 i 19 de la present orde, respecte de les quals s'acceptaran justificants emesos en últim trimestre de 2013, sempre que siguen bestretes a compte de les accions previstes per a l'any 2014 dels indicats articles.  
  
No es valoraran aquelles factures que, tot i haver sigut presentades en suport paper, no es troben incloses en la relació de justificants a què es referix l'article 11.3, apartat b, de les bases reguladores.  
En el cas que els justificants (factures i la resta de documents de valor probatori equivalent) dels gastos realitzats vagen a nom de l'empresa filial, s'hauran d'aportar els justificants de transferències del beneficiari a la filial que es corresponguen amb els imports dels dits justificants.  
3. La Direcció General d'Internacionalització podrà requerir la informació addicional que en cada cas estime necessària per a acreditar el compliment de les condicions imposades en la concessió de la subvenció.  
Quan s'observe l'existència de defectes esmenables en la documentació justificativa presentada pel beneficiari, se li farà saber perquè en el termini de 10 dies hàbils en procedisca a la correcció.  
  
4. L'IVACE Internacional analitzarà la documentació justificativa de la realització de les accions previstes en esta orde i elaborarà el corresponent informe tècnic que s'elevarà a la Direcció General d'Internacionalització amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si és el cas.  
  
  
Article 13. Obligacions del beneficiari  
Són obligacions del beneficiari les establides en l'article 12 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització.  
  
Article 14. Minoració i resolució de l'ajuda concedida  
1. Es regirà pel que establix l'article 13 de l'Orde 5/2013, de 2 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria d'internacionalització.  
  
  
TÍTOL II  
Suport a la realització d'accions de promoció   
per a empreses amb presència en mercats internacionals  
  
CAPÍTOL I  
Disposicions generals  
  
Article 15. Beneficiaris  
Podran acollir-se a les ajudes previstes este títol els consorcis, els grups de promoció i les pimes amb personalitat jurídica pròpia i domicili social a la Comunitat Valenciana que disposen d'un pla d'internacionalització que incloga accions de promoció específiques i que compten amb una estratègia clarament definida amb la qual abordar o consolidar la presència de l'empresa, els seus productes i les seues marques en els distints mercats exteriors que l'empresa haja definit com a prioritaris.  
  
  
Article 16. Criteris d'avaluació de sol·licituds  
Per a la valoració de les ajudes s'aplicaran els criteris següents en la proporció que s'especifica per a cada un:  
a) Solidesa del projecte de promoció exterior: fins a 15 punts.  
b) Diversitat de les accions de promoció exterior, tant en nombre com en mercats: fins a 15 punts.  
c) Característiques de l'empresa i mitjans disponibles per a dur a terme el projecte d'internacionalització, valorant-ne la viabilitat i l'esforç econòmic: fins a 30 punts.  
d) Cooperació empresarial en projectes d'internacionalització de forma agrupada: fins a 20 punts.  
e) Repercussió de l'acció de promoció en la internacionalització de l'empresa: fins a 20 punts.  
  
El dit barem s'aplicarà de forma individual per a cada una de les seccions en què es dividix el capítol II d'este títol.  
  
Article 17. Justificació de les ajudes  
1. Les empreses amb personalitat jurídica pròpia i domicili social a la Comunitat Valenciana que participen en les accions previstes en este títol, hauran d'aportar la documentació indicada en l'article 12.  
  
2. Llevat que per circumstàncies concurrents s'establisca un termini distint en la resolució de concessió de l'ajuda, el termini per a la presentació de la documentació justificativa finalitzarà el 10 d'octubre de 2014.  
  
  
CAPÍTOL II  
Accions de suport a la promoció en mercats exteriors  
  
Secció primera  
Participació individual en fires internacionals en territori nacional  
  
Article 18. Accions susceptibles de suport i gastos subvencionables  
1. Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana que participen en determinats certàmens firals en territori nacional que siguen considerades internacionals per la Secretaria d'Estat i de Comerç.  
2. Podran tindre la consideració de gastos subvencionables els relatius a la contractació de l'espai en els certàmens firals següents:  
- Hygienalia+Pulire, Viveralia, Cevisama, Hàbitat, Fimma, Maderalia, Momad Metropolis (1a i 2a edició), Futurmoda (1a i 2a edició), Alimentaria, Eurobrico, Iberflora, Fruit Atrraction, SIF i fires del medi ambient i energies.  
  
Secció segona  
Participació agrupada en fires internacionals  
  
Article 19. Accions susceptibles de suport i gastos subvencionables  
1. Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana que, agrupadament, participen en determinats certàmens firals internacionals organitzats per associacions empresarials durant l'exercici 2014, sempre que hi haja una participació de com a mínim cinc empreses.  
2. Podran tindre la consideració de gastos subvencionables els relatius a la contractació de l'espai en els dits certàmens.  
  
Secció tercera  
Participació individual en fires internacionals en països   
que no formen part de la Unió Europea  
  
Article 20. Accions susceptibles de suport i gastos subvencionables  
1. Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana que, amb caràcter individual, participen en fires en l'exterior realitzades en països que no formen part de la Unió Europea, en les quals no hi haja pavelló oficial organitzat per l'ICEX.  
2. Podran tindre la consideració de gastos subvencionables els relatius a:  
a) Desplaçament i allotjament d'un representant de l'empresa.  
b) Contractació de l'espai.  
  
Secció quarta  
Cooperació empresarial en el marc del Programa Size Up de l'IVACE  
  
Article 21. Accions susceptibles de suport i gastos subvencionables  
1. Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana que, amb l'objectiu de millorar els resultats que s'obtindrien de forma individual, s'unisquen a través d'un acord de cooperació per al desenrotllament d'un pla d'acció conjunt en els mercats seleccionats, havent de presentar un programa size up consensuat amb l'IVACE.  
  
Els indicats acords de cooperació hauran d'estar subscrits per un mínim de tres i un màxim de huit empreses.  
2. Podran tindre la consideració de gastos subvencionables els relatius a:  
a) Gastos de promoció exterior:  
- Gastos relacionats amb la participació de fires en l'exterior.  
- Gastos corrents necessaris per a l'homologació i adaptació a les normes d'etiquetatge i altres pròpies del país de destinació.  
- Gastos de contractació de promotors i demostradors.  
- Gastos externs de disseny i maquetació de material promocional associat directament al projecte size up, així com l'adaptació del ja existent al mercat objectiu.  
- Publicitat en mitjans estrangers.  
- Exposicions permanents en grans magatzems, botigues especialitzades i altres llocs comercials.  
- Desplaçament i allotjament de missions inverses de potencials compradors procedents de països prioritaris.  
- Altres accions promocionals com ara degustacions, desfilades, jornades tècniques o seminaris.  
- Viatges de prospecció lligats directament al projecte size up.  
  
b) Gastos de contractació de promotor d'exportació en destinació per un màxim de huit mesos.  
  
Secció quinta  
Màrqueting internacional  
  
Article 22. Accions susceptibles de suport i gastos subvencionables  
1. Les ajudes establides podran anar destinades a les actuacions que tinguen per objecte la consolidació i promoció de marques de les empreses de la Comunitat Valenciana en mercats internacionals.  
2. Podran tindre la consideració de gastos subvencionables els relatius als gastos següents:  
- Gastos de publicitat en mitjans estrangers.  
- Gastos de publicitat en línia.  
Es consideraran gastos elegibles: cost CPC (cost per clic) de la publicitat SEM internacional (Google AdWords, Yandex Direct, Baidu, etc.); cost CPC (cost per clic) de la publicitat en xarxes socials: Facebook ADS, Linkedin ADS, Twitter ADS, Pinterest ADS; cost CPC o CPM de rich media (bàners, etc.) en portals internacionals; cost de subscripcions a directoris internacionals. L'empresa haurà de justificar que les campanyes es desenrotllen en els mercats internacionals indicats per esta en la sol·licitud.  
Queden expressament exclosos els costos de creació i gestió de continguts: cost de la traducció de campanyes SEM i landing pages  a altres idiomes, cost d'anàlisi de paraules clau SEO en altres idiomes i optimització SEO per a altres països, creació i gestió de perfils socials per a altres mercats, i cost de creació de continguts en diferents idiomes per a eixos mercats destinat a xarxes socials o mitjans de comunicació en línia.  
- Gastos de comunicació i relacions públiques, excloent-ne expressament les convencions o esdeveniments dirigits a la xarxa de vendes o distribuïdors locals.  
Queden expressament exclosos els costos de comunicació i relacions públiques que no corresponguen als realitzats en mercats internacionals, així com els relacionats amb la comunicació global de l'empresa que no puguen ser imputats en la seua totalitat als mercats internacionals indicats per l'empresa beneficiària en la sol·licitud.  
- Degustacions de producte en països de destinació.  
- Gastos vinculats a l'organització de desfilades en l'exterior.  
- Gastos derivats de la inclusió de l'empresa en catàlegs de clients en els mercats internacionals indicats per l'empresa beneficiària en la sol·licitud.  
- Gastos de jornades tècniques i esdeveniments, així com els derivats de congressos internacionals en mercats exteriors.  
- Gastos relacionats amb el registre de les marques en els països fora de la Unió Europea i inclosos en el pla de promoció presentat per l'empresa. No es consideren gastos elegibles les taxes.  
  
Secció sexta  
Participació en licitacions internacionals  
  
Article 23. Accions susceptibles de suport i gastos subvencionables  
1. Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana, l'estratègia d'internacionalització de les quals incloga la contractació pública internacional com a via d'actuació en el mercat exterior, estant per a això en condicions de competir en les licitacions públiques internacionals.  
2. Podran tindre la consideració de gastos subvencionables els relatius a la compra de plecs i la traducció a l'idioma local de la documentació relacionada amb això, així com els gastos de legalització de documents que es pogueren derivar de la compra dels dits plecs.  
  
Secció sèptima  
Implantació en l'exterior  
  
Article 24. Accions susceptibles de suport i gastos subvencionables  
1. Les ajudes podran anar destinades a recolzar actuacions que tinguen per objecte establiment d'oficines de representació en mercats exteriors, sempre que la participació de l'empresa sol·licitant siga superior al 50 % i siga el primer any de posada en marxa d'esta, sense que en cap cas supose la creació d'una xarxa de distribució de l'empresa.  
  
2. Podran tindre la consideració de gastos subvencionables els relatius a:  
- Gastos corrents necessaris per a la constitució. L'import màxim a sol·licitar serà de 12.000 euros.  
- Lloguer d'oficina o local en el mercat de destinació durant els sis primers mesos de posada en marxa del projecte.  
- Desplaçament i allotjament d'un representant de l'empresa sol·licitant; s'acceptaran com a màxim dos viatges al mercat de destinació.  
  
Secció huitena  
Accions IVACE Internacional  
  
Article 25. Accions susceptibles de suport i gastos subvencionables  
Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana que participen en accions conjuntes de promoció exterior subvencionables organitzades per l'IVACE, o en col·laboració amb les cambres de comerç de la Comunitat Valenciana i les associacions sectorials durant l'exercici 2014, sempre que hi haja una participació de com a mínim cinc empreses en les dites accions.  
Podran concedir-se subvencions per a finançar els gastos relatius a les accions següents:  
1) Participació agrupada de determinades fires internacionals en l'exterior organitzades de forma conjunta per l'IVACE.  
Podran tindre la consideració de gastos subvencionables els relatius a:  
a) Contractació d'espai i decoració d'estand.  
b) Desplaçament i allotjament d'un representant de cada una de les empreses participants en la fira sempre que es tracte de països que no formen part de la Unió Europea.  
c) Gastos de confecció d'agendes de treball en destinació.  
2) Participació agrupada en missions comercials directes i missions exposició, l'objectiu de les quals siga l'obertura de nous mercats o la consolidació dels que n'hi ha.  
Podran tindre la consideració de gastos subvencionables els relatius a:  
a) Contractació de l'espai.  
b) Desplaçament i allotjament d'un representant de l'empresa sempre que es tracte de països que no formen part de la Unió Europea.  
c) Gastos de confecció d'agendes de treball en destinació.  
  
Secció novena  
Participació en esdeveniments amb caràcter internacional   
a la Comunitat Valenciana  
  
Article 26. Accions susceptibles de suport i gastos subvencionables  
1. Podran acollir-se a les ajudes previstes en esta secció les empreses amb personalitat jurídica pròpia i domicili social a la Comunitat Valenciana que participen en determinats esdeveniments.  
2. Podran tindre la consideració de gastos subvencionables per a assistir als esdeveniments amb caràcter internacional:  
- Contractació d'espai i decoració relacionats amb la participació.  
  
- Gastos de participació en l'esdeveniment facturats per l'empresa organitzadora.  
La llista d'esdeveniments amb caràcter internacional a la Comunitat Valenciana susceptibles de suport serà el que aparega en la pàgina web de l'IVACE i serà determinat de forma conjunta entre les associacions empresarials, les entitats organitzadores i l'IVACE, una vegada comprovat el caràcter internacional de l'esdeveniment.  
  
  
TÍTOL III  
Suport a la realització d'accions de promoció per a empreses sense presència en mercats internacionals  
  
Article 27. Beneficiaris  
Podran acollir-se a les ajudes previstes en este títol les pimes amb personalitat jurídica pròpia i domicili social a la Comunitat Valenciana que complisquen almenys una de les condicions següents:  
  
- Empreses que en l'exercici 2013 hagen exportat menys del 20 % del seu volum de facturació.  
- Empreses que hagen participat en els tallers d'iniciació a l'exportació promogudes per l'IVACE en 2014.  
- Empreses que compten amb un col·laborador o tutor d'exportació de la borsa de professionals gestionada per l'IVACE.  
L'IVACE podrà sol·licitar informació addicional per a comprovar la situació d'inici de l'empresa.  
Queden excloses les sol·licituds de pimes, el representant legal o/i membre de la junta directiva o consell d'administració de les quals pertanguen a empreses que sí que tinguen presència en mercats internacionals.  
  
Article 28. Accions susceptibles de suport i gastos subvencionables  
1. Les ajudes establides podran anar destinades a les actuacions que tinguen com a objecte la posada en marxa de les accions corresponents al pla d'iniciació que l'empresa haja elaborat per a abordar el seu accés als mercats internacionals.  
2. Podran tindre la consideració de gastos subvencionables els relatius als gastos següents:  
- Gastos de contractació del col·laborador d'exportació procedent de la borsa de col·laboradors de l'IVEX que haguera sigut contractat entre l'1 de juliol i el 31 de desembre 2013 i per un període màxim de sis mesos.  
- Gastos d'elaboració de pàgina web; el límit per este concepte serà de 5.000 euros.  
- Gastos de desplaçament i allotjament en els països inclosos en el pla d'iniciació fins un màxim de tres viatges en total.  
- Gastos de lloguer d'espai en fires internacionals, tant de països que formen part de la Unió Europea com en països que no en formen part.  
- Gastos d'elaboració de material promocional; el límit per este concepte serà de 12.000 euros.  
  
Article 29. Criteris d'avaluació de sol·licituds  
Per a la valoració de les ajudes s'aplicaran els criteris següents en la proporció que s'especifica per a cada un:  
a) Solidesa del projecte de promoció exterior: fins a 15 punts.  
b) Diversitat de les accions de promoció exterior, tant en nombre com en mercats: fins a 15 punts.  
c) Característiques de l'empresa i mitjans disponibles per a dur a terme el projecte d'internacionalització, valorant-ne la viabilitat i l'esforç econòmic: fins a 30 punts.  
d) Cooperació empresarial en projectes d'internacionalització de forma agrupada: fins a 20 punts.  
e) Repercussió de l'acció de promoció en la internacionalització de l'empresa: fins a 20 punts.  
  
Article 30. Justificació de les ajudes  
1. Les empreses amb personalitat jurídica pròpia i domicili social a la Comunitat Valenciana que participen en les accions previstes en este títol, hauran d'aportar la documentació indicada en l'article 12.  
  
2. Llevat que per circumstàncies concurrents s'establisca un termini distint en la resolució de concessió de l'ajuda, el termini per a la presentació de la documentació justificativa finalitzarà el 10 d'octubre de 2014.  
  
  
DISPOSICIONS ADDICIONALS  
  
Primera  
1. En el cas que els documents exigits que han d'acompanyar la sol·licitud de concessió d'ajudes ja estigueren en poder de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.  
  
2. En els supòsits d'impossibilitat material d'obtindre el document, l'òrgan competent podrà requerir-ne al sol·licitant la presentació o, a falta d'això, l'acreditació per altres mitjans dels requisits a què es referix el document.  
  
Segona  
1. En virtut del que establix l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes que es concedisquen d'acord amb el que preveu esta orde, es concediran en el marc del Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352/1, 24.12.2013).  
  
2. Este règim d'ajudes no podrà aplicar-se a empreses que operen en els sectors determinats en el punt 1 de l'article 1 del mencionat reglament. Pot aplicar-se a les empreses que operen en la transformació i comercialització dels productes agrícoles que figuren en l'annex I del tractat, quan l'import de l'ajuda no es determine segons el preu o la quantitat dels dits productes adquirits a productors primaris o comercialitzats per les empreses interessades, o si la concessió de l'ajuda no depén del fet que es repercutisca totalment o parcialment sobre els productors primaris (agricultors), tal com establix l'article 1.1.c del Reglament (UE) número 1407/2013.  
3. En tot cas, l'import de les mencionades ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, que es reduïx a 100.000 euros en el cas de beneficiaris que operen en el sector del transport de mercaderies per carretera.  
4. Les ajudes de minimis no s'acumularan amb cap ajuda estatal en relació amb els mateixos gastos subvencionables o amb ajuda estatal per a la mateixa mesura de finançament de risc, si la dita acumulació excedira la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió.  
  
5. Per a assegurar el compliment de les condicions arreplegades en el punt anterior, s'exigirà als sol·licitants una declaració de totes les ajudes públiques que tinguen concedides o sol·licitades per a esta mateixa acció, així com de les ajudes de minimis rebudes durant els dos exercicis fiscals anteriors i durant l'exercici fiscal en curs.  
  
  
DISPOSICIONS FINALS  
  
Primera  
Es faculta el secretari autonòmic de Turisme i Comerç per a dictar les disposicions necessàries per al desplegament, l'eficàcia i l'execució d'esta orde.  
  
Segona  
Contra els preceptes dels títols I, II, i III d'esta orde corresponent a la concessió d'ajudes es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, d'acord amb el que establix l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament un recurs de reposició davant del conseller d'Economia, Indústria, Turisme i Ocupació, en el termini d'un mes comptat des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Tercera  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 23 de maig de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA